Kommer oor veiligheid in hospitaleArgieffoto Die VF Plus is besorg oor die veiligheid van pasiënte in hospitale na die dood van ŉ sesjarige seun, Karabo Thankanyane, tydens ŉ bendeaanval in die Carletonville-staatshospitaal in Gauteng. Die monitor van die ventilator waaraan Karabo in die hospitaal se ongevalle-eenheid gekoppel was, is ten tyde van die voorval ontkoppel. Van die hospitaalpersoneel is beseer, het Ben van der Berg, VF Plus-raadslid, in ŉ verklaring gesê. “Dit is skokkend dat bendes by ŉ lewensnoodsaaklike instelling kan instorm waar faksies mekaar met bakstene, messe en pangas aanval. Die geweld is eers ná twee ure in bedwang gebring toe die hospitaalbestuurder versterkte sekuriteit ingeroep het, en die polisie opgedaag het,” het Van der Berg verduidelik. Die VF Plus dring daarop aan dat dié hospitaal veiligheidsmaatreëls instel om soortgelyke gebeure in die toekoms te verhoed en sal die saak op provinsiale vlak met die polisie opneem. Die VF Plus vra ook dat die Carletonville-polisie die saak as dringend sal hanteer en ondersoek. Die bendelede wat verantwoordelik is, moet spoedig tot verantwoording geroep word.